ธปท.ไม่ห่วงเงินลงทุนหด
ผู้ว่าการ ธปท.ยันไม่น่าห่วง เงินลงทุนโดยตรงลดต่ำลง ชี้สาเหตุจากต่างชาตินำเงินขายหุ้นบิ๊กซีออก 3,500 ล้านเหรียญสหรัฐ
3 ส.ค. 2559

ผู้ว่าการ ธปท.ยันไม่น่าห่วง เงินลงทุนโดยตรงลดต่ำลง ชี้สาเหตุจากต่างชาตินำเงินขายหุ้นบิ๊กซีออก 3,500 ล้านเหรียญสหรัฐ 
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ภาวะเงินลงทุนโดยตรงจากต่างประเทศ (เอฟดีไอ) ที่ไหลเข้ามาลงทุนในไทยไม่ได้น้อยลงจนอยู่ในระดับน่าห่วง เพราะเอฟดีไอยังมีเข้ามาในระดับปกติใกล้เคียงกับระยะเดียวกันปีก่อนหน้า ไม่ถือว่าต่ำผิดปกติ แต่เหตุที่ครึ่งแรกของปีนี้เงินทุนไหลเข้าสุทธิน้อย เนื่องจากมีเงินไหลออกจากการขายหุ้นล็อตใหญ่ในห้างสรรพสินค้าบิ๊กซี ของกลุ่มคาสิโน กรุ๊ป จากฝรั่งเศส  ที่ขายหุ้นเมื่อต้นปีที่ผ่านมาให้กับนักลงทุนไทย มูลค่า 3,500 ล้านเหรียญสหรัฐ ทำให้เมื่อหักลบกันแล้วเอฟดีไอสุทธิเหลือน้อย รวมทั้งธุรกรรมเทรดเครดิตที่บริษัทแม่ให้กู้กับบริษัทลูกก็ลดลงมาก
ด้านนางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธปท. กล่าวว่า มูลค่าเอฟดีไอสุทธิในช่วงครึ่งแรกปี 2559 ต่ำกว่าระยะเดียวกันปีก่อนมาก และดูต่ำกว่าปกตินั้น สาเหตุหลักมาจากการที่นักลงทุนไทยซื้อกิจการธุรกิจค้าปลีกในประเทศ จากนักลงทุนต่างชาติในไตรมาสแรกของปี ซึ่งธุรกรรมดังกล่าวมีมูลค่าสูง และลงบัญชีเป็นเอฟดีไอไหลออก แต่หากไม่รวมรายการนี้เอฟดีไอสุทธิจะมีมูลค่าต่ำกว่าระยะเดียวกันปีก่อนไม่มาก
“ระดับเอฟดีไอในส่วนที่เหลือไม่ได้น่าตกใจ เพราะ (1) มีผลของฐานสูง เนื่องจากในช่วงต้นปี 2558 มีเอฟดีไอรายการใหญ่เข้ามาเพิ่มทุนในธุรกิจโทรคมนาคม ซึ่งเป็นปัจจัยบวกพิเศษ และ (2) มีผลของสินเชื่อการค้าของกิจการในเครือ หรือเทรดเครดิตที่ลดลง สอดคล้องกับมูลค่าการนำเข้าของไทยที่หดตัวในช่วงครึ่งแรกของปีนี้ ขณะเดียวกันถ้าดูเอฟดีไอที่เข้ามาในส่วนของหุ้น หรือหุ้นทุน ซึ่งเป็นตัวชี้เม็ดเงินลงทุนใหม่ก็ยังคงมีอยู่ต่อเนื่อง” นางรุ่ง กล่าว
ก่อนหน้านี้ ธปท.รายงานเอฟดีไอ ในช่วง 6 เดือนแรกของปีนี้ว่า มีวงเงินเพียง 347 ล้านเหรียญสหรัฐ หรือประมาณ 1.21 หมื่นล้านบาท ลดลงค่อนข้างมากเมื่อเทียบกับช่วงเดียวกันปีก่อนที่มี 4,203 ล้านเหรียญสหรัฐ หรือประมาณ 1.46 แสนล้านบาท ถือว่าต่ำที่สุดในรอบ 10 ปี ซึ่งเหตุผลส่วนหนึ่งเป็นเพราะโครงสร้างการผลิตของประเทศไทยเองที่ไม่ได้ผลิตสินค้าที่ทันสมัย อยู่ระหว่างการปฏิรูปและรับโครงสร้างทางเศรษฐกิจหลายด้าน ประกอบกับภาวะเศรษฐกิจโลกยังซบเซาต่อเนื่อง ทำให้นักลงทุนต่างประเทศชะลอการลงทุน บวกกับประเทศไทยเองยังไม่มีความชัดเจนว่าจะเกิดการเลือกตั้งได้เมื่อไร แถมยังจะมีการลงประชามติการรับร่างรัฐธรรมนูญ ซึ่งสร้างความแน่นอนให้นักลงทุน